Document ID: 32005D0819

ΑΠΌΦΑΣΗ ΤΗΣ ΕΠΙΤΡΟΠΉΣ
της 21ης Νοεμβρίου 2005
με την οποία επιτρέπεται στη Δημοκρατία της Λιθουανίας να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ
[κοινοποιηθείσα υπό τον αριθμό Ε(2005) 4429]
(Το κείμενο στην λιθουανική γλώσσα είναι το μόνο αυθεντικό)
(2005/819/ΕΚ, Ευρατόμ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη για την ίδρυση της Ευρωπαϊκής Κοινότητας Ατομικής Ενέργειας,
τον κανονισμό (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (1), και ιδίως το άρθρο 13,
Εκτιμώντας τα ακόλουθα:
(1)
Δυνάμει του άρθρου 28 παράγραφος 3 της οδηγίας 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - κοινό σύστημα φόρου προστιθεμένης αξίας: ομοιόμορφη φορολογική βάση (2), καλούμενης εφεξής «η έκτη οδηγία», τα κράτη μέλη δύνανται για ορισμένες πράξεις να συνεχίσουν να επιβάλουν φόρο ή να τις απαλλάσσουν από το φόρο· οι πράξεις αυτές πρέπει να λαμβάνονται υπόψη για τον καθορισμό των βάσεων των πόρων ΦΠΑ.
(2)
Για την εφαρμογή των διατάξεων του άρθρου 28 παράγραφος 3 της έκτης οδηγίας, η παράγραφος 1 του τμήματος 8 (Φορολογία) του παραρτήματος ΙΧ της πράξης προσχώρησης της Δημοκρατίας της Λιθουανίας στις Ευρωπαϊκές Κοινότητες (3), επιτρέπει στη Δημοκρατία της Λιθουανίας να παρέχει απαλλαγή για ορισμένες πράξεις που αναφέρονται στο παράρτημα ΣΤ της έκτης οδηγίας.
(3)
Η Δημοκρατία της Λιθουανίας δεν δύναται να προβεί σε ακριβή υπολογισμό της βάσης των ιδίων πόρων που προέρχονται από τον ΦΠΑ για ορισμένες κατηγορίες πράξεων που απαριθμούνται στο παράρτημα ΣΤ της έκτης οδηγίας. Τέτοιοι υπολογισμοί φαίνεται να συνεπάγονται αδικαιολόγητη διοικητική επιβάρυνση σε σχέση με την επίπτωση των πράξεων αυτών στη συνολική βάση των ιδίων πόρων της εν λόγω χώρας που προέρχονται από τον ΦΠΑ. Η Δημοκρατία της Λιθουανίας δύναται να πραγματοποιήσει υπολογισμό χρησιμοποιώντας κατά προσέγγιση εκτιμήσεις για την κατηγορία αυτή πράξεων που αναγράφονται στο παράρτημα ΣΤ της έκτης οδηγίας· πρέπει συνεπώς να επιτραπεί στη Δημοκρατία της Λιθουανίας να υπολογίζει τη βάση ΦΠΑ χρησιμοποιώντας κατά προσέγγιση εκτιμήσεις σύμφωνα με τη δεύτερη περίπτωση του άρθρου 6 παράγραφος 3 του κανονισμού (ΕΟΚ, Ευρατόμ) αριθ. 1553/89.
(4)
Η συμβουλευτική επιτροπή ιδίων πόρων ενέκρινε την έκθεση που περιλαμβάνει τις γνώμες των μελών της σχετικά με την παρούσα απόφαση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για τον υπολογισμό της βάσης των ιδίων πόρων ΦΠΑ από την 1η Μαΐου 2004, επιτρέπεται στη Δημοκρατία της Λιθουανίας, σύμφωνα με τη δεύτερη περίπτωση του άρθρου 6 παράγραφος 3 του κανονισμού (ΕΟΚ, Ευρατόμ) αριθ. 1553/89, να χρησιμοποιεί κατά προσέγγιση εκτιμήσεις για το εγχώριο τμήμα της διεθνούς μεταφοράς επιβατών (παράρτημα ΣΤ σημείο 17 της έκτης οδηγίας).
Άρθρο 2
Η παρούσα απόφαση απευθύνεται στη Δημοκρατία της Λιθουανίας.
Βρυξέλλες, 21 Νοεμβρίου 2005.

Labels: 8
2
15
18